Europa-Parlamentets afgørelse

af 13. april 2000

om decharge til bestyrelsen for Det Europæiske Institut til Forbedring af Leve- og Arbejdsvilkårene for gennemførelsen af dets budget for regnskabsåret 1998

(2000/466/EF)

EUROPA-PARLAMENTET -

der henviser til Revisionsrettens beretning om regnskabet for Det Europæiske Institut til Forbedring af Leve- og Arbejdsvilkårene (Dublin-Instituttet) for regnskabsåret, der afsluttedes pr. 31. december 1998 (C5-0150/2000)(1),

der henviser til Rådets henstilling af 13. marts 2000 (C5-0152/2000),

der henviser til EF-traktaten, særlig artikel 276,

der henviser til forretningsordenens artikel 93 og bilag V,

der henviser til betænkning fra Budgetkontroludvalget (A5-0089/2000), og

ud fra følgende betragtninger:

A. Parlamentet meddelte den 4. maj 1999(2) decharge til Instituttets bestyrelse for regnskabsåret 1997 på grundlag af tilsagn om at adskille funktionerne som anvisningsberettiget og regnskabsfører, at gennemføre et aftalememorandum med Det Europæiske Arbejdsmiljøagentur i Bilbao og at forbedre den daglige forvaltning ved at nedbringe afhængigheden af forskudsforvaltninger og ved aktivt at kontrollere udgifterne til tjenesterejser og undersøgelseskontrakter.

B. Revisionsretten konstaterer i sin beretning for 1998, at Instituttet i betydelig omfang er afhængigt af forskudsforvaltning, bør forbedre analysen og forvaltningen af tjenesterejseudgifterne, ikke har ajourført sin udgave af gennemførelsesbestemmelserne til de finansielle bestemmelser siden 1976 og bør tage sin interne oversættelsesafdeling op til revision i betragtning af udbygningen af Oversættelsescentret for Den europæiske Unions organer i Luxembourg.

C. Instituttet har ikke overtaget Kommissionens budgetsystem og online-påtegningssystem, der har været til rådighed for agenturerne siden 1. januar 1998.

D. Den forholdsvis lange kontradiktoriske procedure mellem Instituttet og Revisionsretten i forbindelse med en forholdsvis kort beretning har ført til, at årsberetningen for 1998 udsendtes i november 1999.

E. Revisionsretten, som ikke har mandat til at evaluere Instituttets effektivitet med hensyn til opfyldelsen af dets målsætninger, men til at revidere dets regnskaber, konkluderer, at den har fået en rimelig sikkerhed for, at årsregnskabet for det regnskabsår, der afsluttedes pr. 31. december 1998, er pålideligt, og at de underliggende transaktioner som helhed er lovlige og formelt rigtige -

1) tager følgende tal for regnskabet for Det Europæiske Institut for Forbedring af Leve- og Arbejdsvilkårene til efterretning:

REGNSKABSÅRET 1998

>TABELPOSITION>

Markering af 25 års virksomhed

2) ønsker Instituttet til lykke med de 25 år siden oprettelsen ved Rådets forordning (EØF) nr. 1365/75 af 26. maj 1975

Virkningen af Kommissionens reformprogram

3) bemærker, at Parlamentets krav om, at Kommissionen reformerer sin struktur og sine økonomiske forvaltningssystemer og den deraf følgende ændring i opgaverne for Generaldirektoratet for Finanskontrol, vil få direkte indvirkning på Instituttet og nødvendiggøre en ændring af finansforordningerne og indførelse af aktivitetsbaseret budgettering;

Udveksling af erfaringer med andre agenturer

4) glæder sig over det aktive samarbejde mellem Instituttet og seks andre agenturer såvel som med Det Økonomiske og Sociale Udvalg og Regionsudvalget om anvendelse af Sincom2-regnskabssystemet, som Kommissionen har udviklet, men er skuffet over, at kun agenturerne i København, Torino og Luxembourg for øjeblikket har indført systemet fuldt ud;

5) opfordrer Kommissionen til at udvide systemet til at omfatte aktivitetsbaseret budgettering for agenturer, herunder kontrol, revision eller evaluering af personale, tjenesterejser, dokumenter og inventar i overensstemmelse med det integrerede system for forvaltning af midler (IRMS);

Samarbejde med andre agenturer

6) glæder sig over, at Parlamentets krav om et aftalememorandum med Det europæiske Arbejdsmiljøagentur i Bilbao af 31. marts 1998(3) har medført, at direktørerne for de to agenturer deltager i hinandens bestyrelsesmøder som observatører, og tættere forbindelser inden for projektledelse;

7) noterer sig med tilfredshed, at Oversættelsescentret i Luxembourg efter Revisionsrettens bemærkninger dækker mere end 85 % af Instituttets oversættelsesbehov, og at dette vil føre til en gennemgang af Instituttets sprog- og oversættelsesafdeling;

Forskudsforvaltninger

8) opfordrer Instituttet til yderligere at formindske sin afhængighed af forskudsforvaltninger for betalinger og glæder sig over, at anvendelsen af forskudsforvaltning er faldet fra 3,89 mio. EUR i 1997 eller 40 % af de samlede udgifter undtagen eksklusive til 3,40 mio. EUR eller 37 % i 1998 og efter yderligere nedskæringer til 2,94 mio. EUR eller 32 % i 1999;

Tjenesterejseudgifter

9) glæder sig over, at Instituttet har kunnet nedbringe tjenesterejseudgifterne gennem anvendelse af stramme retningslinjer, der bevirker, at der bruges lavprisbilletter, og at det har kunnet nedbringe udgifterne fra 433000 EUR i 1997 til 423600 EUR i 1998 og 350000 EUR i 1999;

Henstillinger til Revisionsretten

10) glæder sig over den korte og præcise beretning fra Revisionsretten og håber, at Retten vil fortsætte på denne forretningsmæssige måde; opfordrer Revisionsretten til systematisk at følge op på dechargemyndighedens afgørelser og udarbejde en omfattende analyse af revisionerne af alle agenturerne;

11) opfordrer Instituttet og Revisionsretten til at reducere varigheden af den kontradiktoriske procedure, således at årsberetningen kan blive forelagt Parlamentet inden den 15. juli i det år, som følger efter det pågældende regnskabsår;

Ny strategi og handlingsplan for 2001-2004

12) glæder sig over Instituttets forberedelse af sit næste fireårige program for 2001-2004 efter iværksættelsen af en evalueringsproces i foråret 1999 og noterer sig med interesse de fremskridt, der er gjort med hensyn til uddannelse af personale og tildeling af midler til kontrol- og evalueringsopgaver;

13) opfordrer Instituttet til inden den 31. december 2000 at forelægge Parlamentet resultaterne af sin evaluering og den nye strategi- og handlingsplan;

Dechargeafgørelse

14) giver bestyrelsen for Det Europæiske Institut for Forbedring af Leve- og Arbejdsvilkårene decharge for gennemførelsen af dets budget for regnskabsåret 1998 på grundlag af Revisionsrettens beretning;

15) pålægger sin formand at sende denne afgørelse til betyrelsen for Det Europæiske Institut for Forbedring af Leve- og Arbejdsvilkårene, Rådet, Kommissionen og Revisionsretten og at sørge for, at den offentliggøres i De Europæiske Fællesskabers Tidende (L-udgaven).

Julian Priestley

Generalsekretær

Nicole Fontaine

Formand

(1) EFT C 372 af 22.12.1999, s. 38.

(2) EFT C 279 af 1.10.1999, s. 139.

(3) EFT C 138 af 4.5.1998, s. 58)